Keld Albrechtsen (EL), 2002-11-22:
Jeg går bare ud fra, at ministeren kan bekræfte, at Danmark under ingen omstændigheder vil acceptere en ophævelse af moratoriet, før de analyser og drøftelser vedrørende erstatningsforholdene, som nu er iværksat, som ministeren oplyste om, er gennemført i Danmark og konkluderet i Danmark, således at vi ved, hvor vi står.
Men det vil jeg bede ministeren svare på på et senere tidspunkt.
Så skylder hr. Dohrmann mig jo desværre stadig væk et svar.
Det vil jeg vende tilbage til, hvis han ikke vil svare i dag.
Men det bekymrer mig lidt, hvis Dansk Folkeparti ikke har et klart svar på erstatningsspørgsmålet, for hr. Dohrmann er vel opmærksom på, at hvis man lader erstatningsspørgsmålet falde, bryder dæmningen sammen, for så bliver der reelt slet ikke styr på gensplejsning.
Hvis selskaberne kan kaste produkter ud i dyrkning uden at have ansvar, så ved vi jo godt, hvordan det kommer til at gå også med spredning og alle de andre ting. Det er jo helt afgørende og et kardinalspørgsmål, og derfor synes jeg, Dansk Folkeparti skylder os et svar.
Hvis Dansk Folkeparti nu også vil til at kæmpe for et bedre vandmiljø, er der én vej frem for hr. Dohrmann, og den er ligetil, og det er at trykke på den grønne knap, når det forslag, jeg fremsatte for et øjeblik siden, kommer til afstemning.
Det er den direkte vej til handling, og det er lakmusprøven på, om Dansk Folkeparti vil noget her eller de ikke vil noget her.
Så den ligger lige for hr. Dohrmanns højre ben.
Det indlæg, hr. Dohrmann kom med, kan jo ikke ses som andet, end at han simpelt er nødt til at stemme for det forslag, jeg har fremsat.
Med hensyn til rensningsanlæg kan jeg bare sige til hr. Dohrmann, at det står så galt til ude i naturen i Danmark i dag på grund af forurening med nitrat af vores grundvand, at det vand, der kommer ud af rensningsanlæg Lynetten her i København, ifølge mine oplysninger er renere end meget af det vand, der siver ned i det grundvand, som vi skal bruge til at drikke.
Men hensyn til nitrat ville det faktisk være mindre giftigt at drikke det rensede vand fra Lynetten end det, der kommer fra vores grundvand.
Det er den beklagelige situation, nu vi snakker om rensningsanlæg. Så man skal ikke skyde skylden på Lynetten, det er ikke dér, problemet ligger.
Jeg vil gerne sige tak for debatten og den almindelige enighed, der er blevet tilkendegivet både af ministeren og ordførerne om, at det er et meget vigtigt spørgsmål, som vi her drøfter, hvor der er brug for, hvad skal man sige, rettidig omhu.
Der er nogle spørgsmål, der er indgået meget kraftigt i debatten, bl.a. spørgsmålet om problemet med, at der desværre tegner sig et billede af, at vi ikke opnår fuld mærkning, at det kan ende med, at vi står i en situation, hvor man ikke kan se på kød, mælk og æg i butikkerne, at dyrene har fået GMO-foder.
Hr. Jørn Jespersen var inde på det fatale svigt, som Venstres parlamentsgruppe i Europa-Parlamentet begik, da den stemte imod fuld mærkning og jo havde de afgørende stemmer.
Det var jo en tragedie.
De kunne have sikret, at Europa-Parlamentet havde vedtaget et krav om fuld mærkning.
Jeg håber, man tager under overvejelse næste gang, man skal opstille kandidater i partier Venstre til Europa-Parlamentet, hvem der så skal opstilles.
Det burde sagen i hvert fald efter min opfattelse give anledning til. Regeringen har forsikret, og det går jeg selvfølgelig ud fra at den også mener, når den siger det, at den går ind for fuld mærkning.
Hvad ville konsekvensen være, hvis vi ikke får fuld mærkning?
Den ville være, at hovedparten af de produkter, der så ville blive solgt med GMO som baggrund ikke ville blive mærket, fordi de allerfleste produkter, hvor der anvendes GMO, jo er foder.
Og jeg spurgte fødevareministeren på et tidspunkt, hvad andelene var, og det svar, fødevareministeren gav mig, bekræftede min formodning, nemlig at slutprodukterne, hvor der enten direkte er GMO, eller hvor GMO har indgået i foderet, i virkeligheden vil være den største del af GMO-produkterne, som så unddrager sig mærkning, fordi slutproduktet ikke er mærket.
Så det er en meget, meget dårlig situation, vi står i dér, men jeg er glad for, at der i Folketinget er enighed om, at der skal være fuld mærkning.
Det andet spørgsmål, vi så har været inde på, er spørgsmålet, om det er muligt at vedtage en beslutning her i Folketinget om erstatning.
Det beror jo på, om Dansk Folkeparti og Det Radikale Venstre vil besinde sig på, at det spørgsmål skal løses, inden moratoriet eventuelt afvikles. Jeg synes ikke, at hverken Det Radikale Venstre eller Dansk Folkeparti har udtrykt sig med nogen stor klarhed i denne sag i dag.
Det synes jeg ikke at man kan sige, men det håber jeg at begge partier kan nå frem til, for så har vi jo et flertal
i Folketinget.
Nu kunne jeg forstå, at vi har en opdeling her i Folketinget, hvor vi har - det var hr. Mogens Nørgård
Pedersen, der var inde på det - bekymrede tilhængere.
Vi har også bekymrede modstandere, som f.eks. undertegnede, og så har vi ubekymrede tilhængere, vil jeg sige, som f.eks. fru Helga Moos.
Sådan er rollerne fordelt.
Jeg håber, at regeringsrepræsentanterne tilhører gruppen af bekymrede.
Det sluttelige spørgsmål, som står tilbage, er: Vil regeringen arbejde på at sikre, at erstatningsreglerne bliver klaret, inden moratoriet eventuelt afklares?
Det har vi ikke fået noget helt præcist svar på i debatten i dag.
Jeg vil så gøre det, som jeg allerede har lovet Dansk Folkeparti, men som jeg også vil love Kristeligt Folkeparti, som stillede sig positivt over for det, SF, Socialdemokratiet, Det Radikale Venstre naturligvis og ministrene, at jeg vil sende de to udvalg en formulering omkring en udformning af beslutningsforslaget, så vi måske
alle sammen i enighed kunne træffe en beslutning om sikring af erstatningsforholdene.
Jeg synes, det ville være positivt, hvis debatten kunne føre frem til sådan et resultat, men jeg vil godt opfordre Dansk Folkeparti og Det Radikale Venstre til at gå lidt i tænkeboks, for jeg synes ikke, at det i længden kan være tilfredsstillende for de to partier, at de ikke har en klar holdning til det spørgsmål.